Pellegrini, Peter, predseda NR SR (2015-10-21):
Vážené panie poslankyne, vážení páni poslanci, otváram rokovanie 56. schôdze Národnej rady Slovenskej republiky, ktorú som zvolal podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 33 poslancov. Poprosím vás teraz, aby sme sa pred začatím rokovania prezentovali a zistili, či sme schopní sa uznášať. Prezentujme sa. (Prezentácia.) Prítomných 108 poslancov, za hlasovalo 13 poslancov, proti boli 2, zdržali sa 3 poslanci, nehlasovalo 90... (Reakcia z pléna.) Konštatujem, že nás je 108, Národná rada je uznášaniaschopná. (Povedané s úsmevom.) Na 56. schôdzi budú overovateľmi poslanci Rastislav Čepák a Pavol Zajac. Náhradníkmi budú poslanci Milan Halúz a Ján Mičovský. Na dnešnom rokovacom dni o ospravedlnenie požiadali títo poslanci: podpredseda Národnej rady Ján Figeľ, poslanci Béla Bugár, Mikuláš Dzurinda, Martin Fedor, Pavol Frešo, Milan Géci, Mária Janíková, Marián Kovačócy, Daniel Krajcer, Ivan Mikloš, Juraj Miškov, Viliam Novotný, Peter Pollák, László Sólymos, Viera Šedivcová, Magdaléna Vášáryová, Lucia Žitňanská. O ospravedlnenie neúčasti z dôvodu práceneschopnosti požiadal pán poslanec Dušan Čaplovič. Poslanci žiadajú na tejto schôdzi prerokovať návrh na vyslovenie nedôvery členovi vlády Slovenskej republiky Jurajovi Draxlerovi, poverenému riadením Ministerstva školstva, vedy, výskumu a športu Slovenskej republiky. Podľa čl. 88 ods. 1 ústavy návrh na vyslovenie nedôvery vláde alebo jej členovi prerokuje Národná rada vtedy, keď o to požiada najmenej pätina jej poslancov, teda program takejto schôdze sa neschvaľuje. Návrh má tlač 1792. Uvedený návrh som pridelil na prerokovanie všetkým výborom Národnej rady s tým, že ako gestorský bol určený výbor pre vzdelávanie, vedu, mládež a šport. Taktiež som ho zaslal vláde na zaujatie svojho stanoviska. Vážené panie poslankyne, vážení páni poslanci, chcel by som na vás apelovať a požiadať vás, keď predložíte návrh na odvolanie člena vlády, aby ste sa v čo najväčšom možnom počte zúčastňovali aspoň výborov, pretože výbory, ktoré dnes rokovali o odvolaní pána ministra Draxlera, boli z väčšej časti zastúpené opozíciou jedným, dvoma poslancami. Očakával by som, že keď je to vaša iniciatíva, tak sa aspoň v riadnom počte zúčastníte rokovaní výborov. (Potlesk.) Podávam zároveň procedurálny návrh, aby sme dnes rokovali aj po 19. hodine až do úplného prerokovania tohto jediného bodu programu vrátane hlasovania o bode samotnom. Je všeobecný súhlas? (Súhlasná reakcia pléna.) Ďakujem veľmi pekne. Takže budeme dnes rokovať do skončenia bodu s tým, že zároveň budeme hlasovať po skončení rozpravy. Pristúpime teraz k samotnému rokovaniu o podanom návrhu na vyslovenie nedôvery. Poprosím pani poslankyňu Luciu Nicholsonovú, aby ako poverená členka skupiny poslancov návrh uviedla a súčasne oboznámila Národnú radu s dôvodmi, ktoré viedli skupinu poslancov k podaniu návrhu na vyslovenie nedôvery ministrovi školstva. Nech sa páči, pani poslankyňa, máte slovo. Zároveň poprosím pána poslanca Mamojku, aby zaujal miesto spravodajcu ako predseda výboru gestorského. (Bod programu: Návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Jurajovi Draxlerovi, poverenému riadením Ministerstva školstva, vedy, výskumu a športu Slovenskej republiky , tlač 1792.)